*Tämä artikkeli kertoo vuonna 1988 syntyneestä jääkiekkoilijasta. Myös vuonna 1981 syntynyt Mika Niemi on jääkiekkoilija.*

**Mika Petteri Niemi** (s. 10. maaliskuuta 1988 Pori) on suomalainen jääkiekkoilija. Hän on pelipaikaltaan keskushyökkääjä.

Ura
---

### Seuraura

#### Junioriura

Niemi on Porin Ässien kasvatti. Hän voitti C-nuorten SM-pronssia vuonna 2004. Niemi voitti kaudella 2005–2006 seuran B-nuorten sisäisen piste- ja syöttöpörssin tehoilla 12+30=42 ja kauden päätteeksi B-nuorten SM-hopeaa. Kaudella 2006–2007 hän oli Ässien A-nuorten toiseksi paras pistemies Sakari Salmisen jälkeen tehoilla 16+26=42, joilla Niemi jakoi A-nuorten SM-liigan pistepörssin kahdeksannen sijan Ilveksen Jan-Mikael Järvisen kanssa. Hän voitti myös sarjan alivoimamaalipörssin voiton neljällä osumallaan. Niemi pelasi kauden aikana myös ensimmäiset miesten pelinsä pelattuaan kaksi Mestis-ottelua alle 20-vuotiaiden maajoukkueessa.

Toukokuussa 2007 Niemi teki sopimuksen Rauman Lukon kanssa, mutta hän palasi kuitenkin Ässiin juuri ennen kauden 2007–2008 alkua. Niemi voitti koko A-nuorten SM-liigan piste- ja syöttöpörssin tehoilla 15+42=57, mutta sijoittui myös jäähypörssissä kolmanneksi 107 minuutillaan. Hän voitti kauden päätteeksi A-nuorten SM-hopeaa ja valittiin kauden päätteeksi sarjan tähdistökentälliseen. Niemi pelasi myös yhden Mestis-ottelun alle 20-vuotiaiden maajoukkueessa. Kaudella 2008–2009 hän voitti A-nuorten SM-liigan syöttöpörssin ja jakoi pistepörssin kolmannen sijan Lukon Olli Palolan ja Kärppien Mikael Granlundin kanssa. Yhteensä Niemi teki A-nuorten SM-liigassa neljän kauden aikana runkosarjassa 125 ottelussa tehot 48+108=156, joilla hän nousi koko sarjan kaikkien aikojen pistepörssissä toiseksi edellään vain Karo Koivunen. Niemen on ohittanut sittemmin kolme muuta pelaajaa.

#### SM-liigaura Ässissä ja Kärpissä 2009–2016

Toukokuussa 2009 Niemi teki vuoden mittaisen SM-liigasopimuksen Ässien kanssa. Hän teki liigadebyyttinsä kauden 2009–2010 avauskierroksella 11. syyskuuta 2009 paikallisvastustaja Rauman Lukkoa vastaan. Niemi sai ottelussa myös syöttöpisteen Marko Mäkisen tekemään 1–1-tasoitusmaaliin maaliin ajassa 6.39. Liigauransa avausmaalin hän teki 15. marraskuuta 2009 vieraissa Jokereita vastaan. Niemi nousi heti tulokaskautensa edetessä joukkueen ykkössentteriksi ja hän teki kauden aikana kaikkiaan 57 runkosarjaottelussa tehot 6+25=31, joilla Niemi sijoittui SM-liigan tulokkaiden pistepörssissä toiseksi Jarno Koskirannan kanssa edellään vain HIFK:n Mikael Granlund. Hän oli Ässien kolmanneksi paras pistemies. Joulukuussa 2009 Niemi teki kaksivuotisen jatkosopimuksen joukkueen kanssa.

Toisella kaudellaan 2010–2011 Niemi ajautui Ässien nelosketjuun, eikä hän saanut juuri ylivoimavastuuta. Niemi teki lopulta vain 15 tehopistettä. Myös kausi 2011–2012 oli hänelle varsin epätasainen ja runkosarjassa syntyi vain 13 tehopistettä. Aiemmin hieman laiskana harjoittelijanakin tunnettu Niemi teki lokakuussa 2011 Ässien kanssa kolmivuotisen jatkosopimuksen kevääseen 2015 saakka.

Kaudella 2012–2013 Niemi teki varsinaisen läpimurtonsa johtamalla läpi kauden Ässien ykköskenttää, vaikkakin hänen terävyytensä ei riittänyt aivan SM-liigan eliittiin saakka. Niemi jakoi kevään 2013 pudotuspelien syöttöpörssin voiton Tapparan Dragan Umicevicin kanssa ja sijoittui Lukon Justin Azevedon jälkeen pistepörssissä toiseksi tehoilla 4+9=13. Hän voitti kauden päätteeksi Suomenmestaruuden. Kaudella 2013–2014 Niemen odotettiin ottavan askel SM-liigan elittiin, mutta se jäi kuitenkin kaukaiseksi asiaksi ja hänen teholukemansa oli alhainen –22. Niemi oli kuitenkin muutenkin heikon kauden pelanneiden Ässien kolmanneksi paras pistemies tehoilla 7+19=26. Kaudella 2014–2015 hän teki SM-liigan yhden kauden piste-ennätyksensä tehoilla 8+38=46, joilla Niemi voitti Ässien sisäisen piste- ja syöttöpörssin. Hän jakoi koko liigan pistepörssin yhdeksännen sijan JYPin Markus Hännikäisen ja Tapparan Kristian Kuuselan kanssa. Niemi kantoi runkosarjassa kultakypärää 58 ottelussa, eli maksimimäärän ja palkittiin Veikkauksen Kultainen kypärä -palkinnolla.

Niemi siirtyi kaudeksi 2015–2016 kaksivuotisella sopimuksella Oulun Kärppiin. Hänet hankittiin joukkueen ykkössentteriksi. Niemi oli Kärppien kolmanneksi paras pistemies tehoilla 14+24=38. Hänen tehopisteensä kuitenkin laski noin puolella kevätkaudella ja myös Niemen itseluottamus hieman laski, kun Kärppien keskushyökkääjäosastolla tapahtui rotaatiota mm. Kim Hirschovitsin hankinnan myötä. Niemi voitti kauden päätteeksi SM-pronssia. Hän voitti kauden aikana myös Mestarien liigan hopeaa.

#### KHL-vuodet Jokereissa 2016–2020

Niemi ei pelannut Kärpissä enää toista sopimuskauttaan, vaan hän siirtyi kaudeksi 2016–2017 kaksivuotisella sopimuksella KHL-joukkue Jokereihin. Niemen ensimmäinen kausi toi siellä 56 runkosarjaottelussa tehot 9+11=20. Neljässä playoff-ottelussa hän jäi ilman tehopisteitä. Niemellä oli kuitenkin hieman vaikeaa vastata kiekollisessa pelissä päävalmentaja Jukka Jalosen pelitavan haasteisiin. Kaudella 2017–2018 hän kuitenkin nosti tasoaan ja vakiinnutti paikkansa Jokereiden nelosketjussa Marko Anttilan ja Antti Pihlströmin keskellä. Jukka Jalosen mukaan Niemi meni fyysisesti eteenpäin ja otti itseään niskasta kiinni myös henkisesti. Jalosen mukaan hän vaati itseltään enemmän jäällä ja pelasi aktiivisemmin. Huhtikuussa 2018 Niemi teki Jokereiden kanssa 1+1-vuotisen jatkosopimuksen.

Kausien mittaan Niemi löysi tasaisuutta otteisiinsa ja hän jatkoi myös kaudella 2018–2019 pääasiassa Jokereiden nelosketjussa Marko Anttilan tutkaparina. Maaliskuussa 2019 Jokerit käytti Niemen sopimuksessa olleen option ja teki vuoden mittaisen jatkosopimuksen hänen kanssaan.

Niemi loukkaantui heti harjoituskauden 2019–2020 ensimmäisessä ottelussa, mikä piti hänet sivussa syyskuuhun saakka. Niemen kausi osoittautui kuitenkin todelliseksi pettymykseksi, sillä hän jäi kauden 26 ensimmäisessä ottelussaan kokonaan ilman tehopisteitä. Niemi pelasi lopulta vain 30 runkosarjaottelua tehden kaksi maalia ja hän keräsi Jokereiden heikoimman teholukeman –10. Niemi kärsi kauden aikana loukkaantumisista, mutta hän jäi lopulta myös terveenä kokoonpanon ulkopuolelle, eikä Niemi saanut vastuuta enää pudotuspeleissä.

#### Takaisin Ässiin 2020–

Syyskuussa 2020 Niemi palasi vuoden mittaisella sopimuksella kasvattajaseuraansa Ässiin. Syyskaudella 2020–2021 hän kärsi loukkaantumisista ja Niemi pelasi runkosarjassa kaikkiaan vain 35 ottelua. Hänen odotettiin palaavan SM-liigatasolla jälleen kiekolliseksi sentteriksi, mutta Niemen kausi osoittautui kuitenkin pettymykseksi, sillä hän teki vain tehot 3+1=4. Niemi ei loistanut myöskään puolustuspelissä, sillä hänen teholukemakseen jäi –11.

### Maajoukkueura

Niemi valittiin Suomen alustavaan MM-kisajoukkueeseen vuoden 2018 turnaukseen. Hänen kisapassinsa jätettiin lopulta kuitenkin leimaamatta, kun Eeli Tolvanen liittyi lopulliseen kisajoukkueeseen kesken turnauksen. Yhteensä Niemi on pelannut 21 A-maaottelua tehopistein 3+3=6. Hän teki A-maajoukkuedebyyttinsä ensimmäisellä MM-leiriviikolla 1. huhtikuuta 2015 Euro Hockey Challengen ottelussa Klotenissa Sveitsiä vastaan. Niemi merkittiin Suomen nelossentteriksi laidoilleen Max Wärn ja Veli-Matti Savinainen. Hän keräsi ottelusta teholukeman –1. Seuraavassa ottelussa 3. huhtikuuta 2015 Niemi teki Baselissa Sveitsiä vastaan ensimmäisen A-maajoukkuemaalinsa.

Pelityyli
---------

Niemen aiemman seuran, KHL-joukkue Jokereiden GM Jari Kurri on kuvaillut häntä luotettavaksi ja monipuoliseksi kahden suunnan sentteriksi. Elite Prospects -sivuston Matias Strozykin vuonna 2012 tekemän analyysin mukaan Niemi on luova sentteri, jolla on runsaasti hyökkäyspään taitoja. Strozykin mukaan hän on hyvä syöttäjä, joka omaa hyvän vision ja kiekolliset taidot. Niemi löytää hyvin maalipaikoille, mutta Strozykin mukaan hän on kuitenkin jokseenkin tehoton viimeistelijä. Niemi on käyttökelpoinen ylivoimapelaaja, mutta hänellä on kuitenkin parannettavaa luistelunopeudessa.

Niemi pelasi SM-liigassa uransa alussa useimmiten kärkisentterinä, mutta KHL:ssä hänen roolinsa vakiintui kuitenkin vuosien mittaan alempien ketjujen "työmyyräksi", joka saa vastuuta alivoimalla.

Yksityiselämä
-------------

Niemi tuomittiin Satakunnan käräjäoikeudessa marraskuussa 2016 veropetoksesta ja salakuljetuksesta 45:een päiväsakkoon (4995 €) ja 6 857 € maksamatta jääneitä veroja valtiolle hänen salakuljetettuaan nuuskaa Suomeen.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2005–2006 | Ässät | A-SM | 4 | 0 | 0 | 0 | 2 | – | – | – | – | – |
| 2006–2007 | Ässät | A-SM | 40 | 16 | 26 | 42 | 34 | – | – | – | – | – |
|  | Suomi U20 | Mestis | 2 | 0 | 0 | 0 | 0 | – | – | – | – | – |
| 2007–2008 | Ässät | A-SM | 40 | 15 | 42 | 57 | 107 | 12 | 3 | 9 | 12 | 10 | Ykköstähdistö |
|  | Suomi U20 | Mestis | 1 | 0 | 0 | 0 | 0 | – | – | – | – | – |
| 2008–2009 | Ässät | A-SM | 41 | 17 | 40 | 57 | 97 | 10 | 6 | 7 | 13 | 40 |
| 2009–2010 | Ässät | SM-liiga | 58 | 6 | 25 | 31 | 28 | – | – | – | – | – |
| 2010–2011 | Ässät | SM-liiga | 56 | 6 | 9 | 15 | 24 | 6 | 0 | 0 | 0 | 6 |
| 2011–2012 | Ässät | SM-liiga | 55 | 3 | 10 | 13 | 10 | 4 | 1 | 1 | 2 | 2 |
| 2012–2013 | Ässät | SM-liiga | 59 | 10 | 21 | 31 | 34 | 16 | 4 | 9 | 13 | 24 | Kanada-malja |
| 2013–2014 | Ässät | SM-liiga | 60 | 7 | 19 | 26 | 32 | – | – | – | – | – |
| 2014–2015 | Ässät | SM-liiga | 60 | 8 | 38 | 46 | 38 | 2 | 0 | 0 | 0 | 4 |
| 2015–2016 | Kärpät | SM-liiga | 57 | 14 | 24 | 38 | 22 | 12 | 0 | 3 | 3 | 4 |
| 2016–2017 | Jokerit | KHL | 56 | 9 | 11 | 20 | 32 | 4 | 0 | 0 | 0 | 2 |
| 2017–2018 | Jokerit | KHL | 41 | 4 | 7 | 11 | 18 | 10 | 1 | 3 | 4 | 0 |
| 2018–2019 | Jokerit | KHL | 54 | 5 | 9 | 14 | 20 | 4 | 0 | 0 | 0 | 2 |
| 2019–2020 | Jokerit | KHL | 30 | 2 | 0 | 2 | 2 | – | – | – | – | – |
| 2020–2021 | Ässät | SM-liiga | 35 | 3 | 1 | 4 | 8 | – | – | – | – | – |
| 4 kautta | yhteensä | KHL | 181 | 20 | 27 | 47 | 72 | 18 | 1 | 3 | 4 | 4 |
| 8 kautta | yhteensä | SM-liiga | 438 | 57 | 147 | 204 | 196 | 40 | 5 | 13 | 18 | 40 |

Lähteet
-------

* Mika Niemi The Internet Hockey Databasessa (englanniksi)
* Mika Niemi Eurohockey-sivustolla (englanniksi)
* Mika Niemi *Elite Prospects*. Everysport Media Group AB.  (englanniksi)

### Viitteet

1. ↑
2. 1 2 3 4 5 6  Mika Niemi *Elite Prospects*. Everysport Media Group AB.  (englanniksi)
3. ↑  Elite Prospects - U20 SM-liiga Stats 2006-2007 *eliteprospects.com*. Everysport Media Group AB. Viitattu 21.5.2020. (englanniksi)
4. ↑  Järvelä, Vesa-Pekka: Kaimaansa kovempi *satakunnanviikko.fi*.  15.10.2014. Satakunnan Viikkolehdet.  Arkistoitu 15.12.2014. Viitattu 1.11.2014.
5. ↑  Elite Prospects - U20 SM-liiga Stats 2007-2008 *eliteprospects.com*. Everysport Media Group AB. Viitattu 21.5.2020. (englanniksi)
6. ↑  Elite Prospects - U20 SM-liiga Stats 2008-2009 *eliteprospects.com*. Everysport Media Group AB. Viitattu 21.5.2020. (englanniksi)
7. ↑  Elite Prospects - U20 SM-sarja Stats All-time totals *eliteprospects.com*. Everysport Media Group AB. Viitattu 4.5.2021. (englanniksi)
8. ↑  Ässät sopimuksiin omien lupausten kanssa *Jatkoaika.com*.  5.5.2009. Jatkoaika r.y. Viitattu 1.11.2014.
9. ↑  Lukon Nurmi kuritti Ässiä hattutempulla - katso! *MTVuutiset.fi*.  11.9.2009. Telia Company AB. Viitattu 21.5.2020.
10. ↑  Hietala, Janne: Jokerit otti tärkeät kolme pistettä Helsingissä *Jatkoaika.com*.  15.11.2009. Jatkoaika r.y. Viitattu 21.5.2020.
11. 1 2  Mattila, Pasi: Mika Niemi ei turhia stressaa *Jatkoaika.com*.  18.9.2010. Jatkoaika r.y. Viitattu 1.11.2014.
12. ↑  Granlund voitti tulokkaiden pistepörssin *yle.fi*.  20.3.2010. Yleisradio Oy. Viitattu 27.5.2020.
13. ↑  Elite Prospects - Ässät *eliteprospects.com*. Everysport Media Group AB. Viitattu 21.5.2020. (englanniksi)
14. ↑  Ässille tukku jatkosopimuksia *Jatkoaika.com*.  4.12.2009. Jatkoaika r.y. Viitattu 1.11.2014.
15. ↑  Huuki, Asko: Ässien pelaaja-arvostelut 2011–2012 *Jatkoaika.com*.  19.4.2012. Jatkoaika r.y. Viitattu 1.11.2014.
16. ↑  Niemi jatkaa Ässissä *Jatkoaika.com*.  13.10.2011. Jatkoaika r.y. Viitattu 1.11.2014.
17. ↑  Lempinen, Manu: Mika Niemi tähtää ykkössentteriksi *Jatkoaika.com*.  14.10.2011. Jatkoaika r.y. Viitattu 1.11.2014.
18. ↑  Huuki, Asko: Ässien pelaaja-arvostelut 2012–2013 *Jatkoaika.com*.  19.6.2013. Jatkoaika r.y. Viitattu 1.11.2014.
19. ↑  Elite Prospects - SM-liiga Stats 2012-2013 *eliteprospects.com*. Everysport Media Group AB. Viitattu 21.5.2020. (englanniksi)
20. ↑  Kallioniemi, Esko: Ässien pelaaja-arvostelut 2013-2014 *Jatkoaika.com*.  6.4.2014. Jatkoaika r.y. Viitattu 1.11.2014.
21. ↑  Elite Prospects - Ässät *eliteprospects.com*. Everysport Media Group AB. Viitattu 21.5.2020. (englanniksi)
22. ↑  Elite Prospects - Liiga Stats 2014-2015 *eliteprospects.com*. Everysport Media Group AB. Viitattu 21.5.2020. (englanniksi)
23. ↑  Kauppinen, Juuso: Video: Mika Niemi – Veikkauksen Vedonlyönnin Kultainen kypärä *liiga.fi*.  19.3.2015. Jääkiekon SM-liiga Oy. Viitattu 27.3.2015.
24. ↑  Mika Niemi siirtyy Kärppiin *Jatkoaika.com*.  8.5.2015. Jatkoaika r.y. Viitattu 11.5.2015.
25. ↑  Elite Prospects - Kärpät *eliteprospects.com*. Everysport Media Group AB. Viitattu 21.5.2020. (englanniksi)
26. ↑  Lempinen, Manu: Kommentti: Miksi turha luksushankinta, Lauri Marjamäki? *Jatkoaika.com*.  24.3.2016. Jatkoaika r.y. Viitattu 18.4.2016.
27. 1 2  Jokereille vahvistusta Pohjois-Amerikasta ja Liigasta *Jatkoaika.com*.  2.5.2016. Jatkoaika r.y. Viitattu 2.5.2015.
28. ↑  Kokkonen, Juuso: Jokerien pelaaja-arviot 2016-17 – paljon epäonnistujia, vähän tasonsa ylittäneitä *Jatkoaika.com*.  13.3.2017. Jatkoaika r.y. Viitattu 21.5.2020.
29. 1 2  Isotalo, Ilari: Flopista yllätysankariksi! Jokerit-taiturilla hurja muodonmuutos – "Otti itseään niskasta kiinni" *Leijonat.com*.  16.9.2017. Nordic Sport Media. Viitattu 21.5.2020.
30. ↑  Niemi ja Mäki jatkavat Jokereissa *Jatkoaika.com*.  9.4.2018. Jatkoaika r.y. Viitattu 21.5.2020.
31. 1 2  Määttä, Roope: Mika Niemen rooli on muuttunut hurjasti KHL:ään siirtymisen jälkeen – vielä Liigassa pelatessaan mies oli kärkiketjujen sentteri ja paukutti hurjia pörssejä *Jatkoaika.com*.  15.11.2018. Jatkoaika r.y. Viitattu 21.5.2020.
32. ↑  Aalto, Jesse; Oksanen, Nico: Jokerien pelaaja-arviot 2018–2019: Kristian Vesalainen floppasi, kapteeni-Regin samoin – ylipäätään keskinkertaista *Jatkoaika.com*.  2.4.2019. Jatkoaika r.y. Viitattu 21.5.2020.
33. ↑  Aalto, Jesse: Niemi jatkaa Jokereissa - myös maalivahtiosastolle täydennystä *Jatkoaika.com*.  26.3.2019. Jatkoaika r.y. Viitattu 21.5.2020.
34. ↑  Aalto, Jesse: Oksanen debytoi, myös M. Niemi toipunut pelikuntoon *Jokerit.com*.  7.9.2019. Jokerit Hockey Club Oy. Viitattu 21.5.2020. [vanhentunut linkki]
35. ↑  Lahtinen, Matias; Oksanen, Nico: Jokerien pelaaja-arviot 2019–2020: Euroopan paras puolustaja, huippuyllättäjä Tšekistä ja 2. kerroksen joukkue *Jatkoaika.com*.  14.4.2020. Jatkoaika r.y. Viitattu 21.5.2020.
36. ↑  Savonen, Ilari: Jokerit-hyökkääjän karmiva putki katkesi – Lauri Marjamäen joukoilla yhä vaikeaa *MTVuutiset.fi*.  23.1.2020. Telia Company AB. Viitattu 21.5.2020.
37. ↑  Elite Prospects - Jokerit *eliteprospects.com*. Everysport Media Group AB. Viitattu 21.5.2020. (englanniksi)
38. ↑  Linnassa juhlinut jokerikolmikko takaisin peleihin – joukkue pärjäsi perjantaina hyvin poissaoloista huolimatta *helsinginuutiset.fi*.  9.12.2019. Keskisuomalainen Oyj. Viitattu 21.5.2020.
39. ↑  Hyyppä, Emma: Ässät vahvistuu paluumuuttaja Mika Niemellä: "Viime kausi oli vaikea ja haluan taas nauttia lätkästä" *yle.fi*.  16.9.2020. Yleisradio Oy. Viitattu 16.9.2020.
40. ↑  Seppä, Lassi: Kokenut Jasse Ikonen pukeutuu patapaitaan loppukauden sopimuksella *Jatkoaika.com*.  15.4.2021. Jatkoaika r.y. Viitattu 4.5.2021.
41. ↑  Tuomala, Toni: Nuupahtaneita tähtiä ja hukattuja mahdollisuuksia – tässä ovat Liigan runkosarjan FLOP 5 -hyökkääjät *suomikiekko.com*.  15.4.2021. Nordic Sport Media. Viitattu 4.5.2021.
42. ↑  Leijonat tällä kokoonpanolla Tanskaan – mukana runsaasti MM-ensikertalaisia *Jatkoaika.com*.  30.4.2018. Jatkoaika r.y. Viitattu 29.5.2018.
43. ↑  Leijonat saa NHL:stä huippuvahvistuksen - Tolvanen liittyy joukkueeseen *Jatkoaika.com*.  11.5.2018. Jatkoaika r.y. Viitattu 29.5.2018.
44. ↑  Tilanne 12.11.2018
45. ↑  MM-leirityksen kokoonpano julki – Mikko Rantasen kausi jatkuu *Jatkoaika.com*.  25.3.2015. Jatkoaika r.y. Viitattu 7.1.2015.
46. ↑  Tammilehto, Teemu: Huippulupaus Leijonien kokoonpanossa – matka kohti MM-kisoja alkaa *yle.fi*.  1.4.2015. Yleisradio Oy. Viitattu 4.5.2021.
47. ↑  Switzerland vs Finland - EHC - Euro Hockey Challenge - boxscore *pointstreak.com*.  1.4.2015. Pointstreak Sports Technologies Inc. Viitattu 21.5.2020.
48. ↑  Mika Niemi sinetöi Leijonien voiton *satakunnankansa.fi*.  3.4.2015. Alma Media Suomi Oy.  Arkistoitu 22.12.2015. Viitattu 7.1.2015.
49. ↑  Switzerland vs Finland - EHC - Euro Hockey Challenge - boxscore *pointstreak.com*.  3.4.2015. Pointstreak Sports Technologies Inc. Viitattu 21.5.2020.
50. ↑  Pilvinen, Sami: SK: Jokerien pelaaja tuomittiin veropetoksesta ja salakuljetuksesta *iltalehti.fi*.  4.11.2016. Alma Media Suomi Oy. Viitattu 4.11.2016.